รู้จัก “วงจรเงินสด” ตัววัดสภาพคล่อง ที่เจ้าของธุรกิจควรรู้
วงจรเงินสด คืออะไร ? ซีพี ออลล์ มีสภาพคล่องสูงขนาดไหน ? ลงทุนแมนจะเล่าให้ฟัง
15 มี.ค. 2565

รู้จัก “วงจรเงินสด” ตัววัดสภาพคล่อง ที่เจ้าของธุรกิจควรรู้ /โดย ลงทุนแมน
ถ้าพูดถึงเรื่องธุรกิจ นอกจากการสร้างการเติบโตของผลกำไรแล้ว 
อีกเรื่องที่สำคัญและขาดไม่ได้ ก็คือ การบริหารสภาพคล่อง
หนึ่งในวิธีที่จะบอกเราว่าสภาพคล่องของธุรกิจของเราเป็นอย่างไร  
เรียกว่า “Cash Cycle” หรือ “วงจรเงินสด”
โดยธุรกิจที่เราคุ้นเคยอย่างบริษัท ซีพี ออลล์ จำกัด (มหาชน) เจ้าของ เซเว่น อีเลฟเว่น, แม็คโคร และโลตัสในประเทศไทย เป็นตัวอย่างของบริษัทที่มีสภาพคล่องสูงมาก จนมีวงจรเงินสด “ติดลบ”
แล้ววงจรเงินสด คืออะไร ?
ซีพี ออลล์ มีสภาพคล่องสูงขนาดไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เริ่มกันที่ “วงจรเงินสด” ก็คือ รอบระยะเวลา
ตั้งแต่ที่เรา ได้รับวัตถุดิบมาผลิตเป็นสินค้าหรือบริการ 
จนถึงเก็บเงินจากลูกค้า นำมาเทียบกับระยะเวลาจ่ายหนี้คืนให้กับเจ้าหนี้การค้า
แปลงเป็นสมการได้ว่า 
วงจรเงินสด = ระยะเวลาขายสินค้า + ระยะเวลาเก็บหนี้ - ระยะเวลาจ่ายหนี้ 
โดยมีหน่วยเป็นวัน
โดยที่
ระยะเวลาขายสินค้า = มูลค่าสินค้าคงเหลือ / ต้นทุนขาย x 360
ระยะเวลาเก็บหนี้ = ลูกหนี้การค้า / รายได้ x 360
ระยะเวลาจ่ายหนี้ = เจ้าหนี้การค้า / ต้นทุนขาย x 360
หากวงจรเงินสดสั้น แปลว่า ธุรกิจมีสภาพคล่องสูง 
มีเงินสดมาใช้หมุนเวียนในการดำเนินธุรกิจได้อย่างเพียงพอ
ในทางกลับกัน ถ้าวงจรเงินสดยาว แปลว่าธุรกิจมีสภาพคล่องที่ต่ำ 
ก็อาจตีความได้ว่าบริษัทมีเงินสดไม่เพียงพอมาหมุนเวียนในการดำเนินธุรกิจ 
หรืออาจจะต้องกู้เงินเพิ่มเติม เพื่อนำเงินกู้ยืมมาเสริมสภาพคล่อง
ทีนี้เรามาลองดูกันว่าเจ้าของเซเว่น อีเลฟเว่น หรือบริษัท ซีพี ออลล์ จำกัด (มหาชน) มีวงจรเงินสดอย่างไร ?
ในปี 2564
- ระยะเวลาขายสินค้า 34 วัน
- ระยะเวลาเก็บหนี้ 4 วัน
- ระยะเวลาชำระหนี้ 80 วัน
วงจรเงินสด = 34 + 4 - 80 = - 42 วัน หรือ ติดลบมากถึง 42 วัน
อธิบายเพิ่มเติมก็คือ หลังจากที่บริษัทรับของมาขาย 
จนกระทั่งขายของออกไปให้กับลูกค้า ใช้เวลาเพียง 34 วัน 
แต่บริษัทกลับใช้เวลาเรียกเก็บหนี้เพียง 4 วันเท่านั้นเอง
อย่างไรก็ตาม ซีพี ออลล์ มีอำนาจต่อรองยืดระยะเวลาในการชำระหนี้กับเจ้าหนี้การค้า 
หรือแบรนด์สินค้าต่าง ๆ ที่นำมาวางขายผ่านหน้าร้านของบริษัทได้ถึง 80 วัน
นั่นจึงเป็นเหตุผลที่ว่า ทำไมบริษัทสามารถรับเงินสดมาก่อนที่ต้องชำระหนี้คืน ได้ยาวนานถึง 42 วัน
เรื่องดังกล่าว ก็เรียกได้ว่าเป็นข้อดีกับบริษัท
เพราะบริษัทมีทางเลือกที่จะนำเงินสดไปใช้หมุนเวียนได้ก่อน
ไม่ว่าจะเป็นการลงทุนเพิ่มเติม การจ่ายเงินปันผล หรือแม้แต่การจ่ายดอกเบี้ยเงินกู้
หลังจากเห็นตัวอย่างธุรกิจที่มีสภาพคล่องสูงแล้ว
ทีนี้ เรามาดูธุรกิจที่มีสภาพคล่องต่ำกันบ้าง
ยกตัวอย่างจากธุรกิจอสังหาริมทรัพย์กันบ้าง เช่น บริษัท แอล.พี.เอ็น.ดีเวลลอปเมนท์ จำกัด (มหาชน)
จากข้อมูลในปี 2564 มีรายละเอียด ดังนี้
- ระยะเวลาขายสินค้า 1,615 วัน
- ระยะเวลาเก็บหนี้ 36 วัน
- ระยะเวลาชำระหนี้ 112 วัน
วงจรเงินสด = 1,615 + 36 - 112 = 1,539 วัน
จะเห็นได้ว่า วงจรเงินสดของคอนโดฯ ลุมพินี มีระยะเวลานานถึง 1,539 วัน หรือราว 4 ปีเลยทีเดียว
โดยสาเหตุสำคัญที่ทำให้วงจรเงินสดยาวนานแบบนี้ ก็เป็นเพราะว่า ตัวผลิตภัณฑ์ของบริษัทเอง อย่างคอนโดฯ ซึ่งกว่าบริษัทจะโอนส่งมอบให้กับลูกค้าได้ ก็ใช้เวลาก่อสร้างนานหลายปี
อีกทั้งยังเป็นสินค้าที่มีราคาสูง ลูกค้าจึงต้องใช้ระยะเวลาพิจารณาในการตัดสินใจซื้อ ส่งผลให้วงจรเงินสดของบริษัทที่อยู่ในอุตสาหกรรมอสังหาริมทรัพย์ มักมีระยะเวลายาวนานเป็นปี ๆ แต่ก็นับเป็นเรื่องปกติของอุตสาหกรรมกลุ่มนี้
ถึงตรงนี้ เราน่าจะพอสรุปได้ว่า ธุรกิจที่ดีควรจะมีวงจรเงินสดสั้น สะท้อนถึงการบริหารจัดการสภาพคล่องของธุรกิจได้อย่างมีประสิทธิภาพ
 
แต่ก็ต้องบอกว่าวงจรเงินสด ก็ยังขึ้นอยู่กับเรื่องของธรรมชาติ ของแต่ละอุตสาหกรรมที่มีความแตกต่างกัน
ดังนั้น หากเราจะเปรียบเทียบว่า บริษัทมีวงจรเงินสดดีหรือไม่ดีอย่างไร 
ก็ควรเทียบกับธุรกิจหรือบริษัทที่อยู่ในอุตสาหกรรมเดียวกัน
รวมถึงเราอาจจะนำวงจรเงินสดไปเปรียบเทียบกับอดีตที่ผ่านมาของตัวบริษัทเอง 
เพื่อดูความสามารถในการบริหารสภาพคล่องของบริษัทได้อีกด้วย
ถึงตรงนี้ ก็ต้องบอกว่าสภาพคล่อง ถือเป็นอีกหนึ่งหัวใจสำคัญ ที่ทุกธุรกิจไม่ควรมองข้าม
ยิ่งในสถานการณ์ไม่คาดฝัน การรักษาสภาพคล่องของบริษัทให้ดำเนินการต่อไปได้ ยิ่งสำคัญ
เพราะไม่ว่าที่ผ่านมาธุรกิจของเรา จะสามารถสร้างกำไรมากมายแค่ไหน
แต่หากขาดสภาพคล่อง ไม่สามารถหาเงินสดมาหมุนเวียนได้ 
เราก็อาจจะติดขัด ไปไม่รอด จนถึงขนาดเจ๊งไปเลย ได้เหมือนกัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-